62022TJ0498_RES
Kawża T‑498/22
(pubblikazzjoni ta’ estratti)
Melnichenko
vs
Il‑Kunsill tal‑Unjoni Ewropea
Sentenza tal-Qorti Ġenerali (L-Ewwel Awla Estiża) tas‑26 ta’ Frar 2025
“Politika estera u ta’ sigurtà komuni – Miżuri restrittivi meħuda fir-rigward tal-azzjonijiet li jikkompromettu jew jheddu l-integrità territorjali, is-sovranità u l-indipendenza tal-Ukraina – Iffriżar ta’ fondi – Restrizzjonijiet fuq id-dħul fit-territorju tal-Istati Membri – Lista tal-persuni, tal-entitajiet u tal-organi li għalihom japplika l-iffriżar ta’ fondi u ta’ riżorsi ekonomiċi u li huma suġġetti għal restrizzjonijiet fil-qasam tal-ammissjoni fit-territorju tal-Istati Membri – Inklużjoni u żamma ta’ isem ir-rikorrent fil-lista – Kunċett ta’ ‘assoċjazzjoni’ – Artikolu 2(1) in fine tad-Deċiżjoni 2014/145/PESK – Eċċezzjoni ta’ illegalità – Żball ta’ evalwazzjoni – Drittijiet fundamentali – Proporzjonalità”
Atti tal-istituzzjonijiet – Motivazzjoni – Obbligu – Portata – Miżuri restrittivi meħuda fid-dawl tas-sitwazzjoni fl-Ukraina – Iffriżar ta’ fondi ta’ ċerti persuni u entitajiet fid-dawl tas-sitwazzjoni fl-Ukraina – Obbligu li fil-motivazzjoni jiġu identifikati l-elementi speċifiċi u konkreti li jiġġustifikaw l-imsemmija miżura – Deċiżjoni li taqa’ f’kuntest magħruf mill-persuna kkonċernata u li tippermettilha tifhem il-portata tal-miżura meħuda fil-konfront tagħha
(it-tieni paragrafu tal-Artikolu 296 TFUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811 ; Regolamenti tal-Kunsill Nru 269/2014, Nru 2022/878, Nru 2022/1529, Nru 2023/571 u Nru 2023/806)
(ara l-punti 33 sa 41)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Iffriżar ta’ fondi – Drittijiet tad-difiża – Komunikazzjoni ta’ provi inkriminanti – Deċiżjoni inizjali li tinkludi isem ir-rikorrent fil-lista tal-persuni koperti minn dawn il-miżuri – Assenza ta’ komunikazzjoni individwali – Effett ta’ sorpriża – Ksur tad-dritt għal smigħ – Assenza
(Karta tad-Drittijiet Fundamentali tal-Unjoni Ewropea, Artikolu 4; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811; Regolamenti tal-Kunsill Nru 269/2014, 2022/878, 2022/1529, 2023/571 u 2023/806)
(ara l-punti 49 sa 51)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Kriterji ta’ adozzjoni tal-miżuri restrittivi – Persuna, entità jew korp assoċjat ma’ persuna mniżżla fil-lista annessa mad-deċiżjoni kkontestata – Osservanza tal-prinċipju ta’ ċertezza legali li teżiġi ċarezza, preċiżjoni u prevedibbiltà tal-effetti tar-regoli ġuridiċi
(Artikolu 21(2)(c) TUE; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811, Artikolu 2(1); Regolamenti tal-Kunsill Nru 269/2014, 2022/878, 2022/1529, 2023/571 u 2023/806, Artikolu 3(1))
(ara l-punti 60, 65 sa 69)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Kriterji ta’ adozzjoni tal-miżuri restrittivi – Persuna, entità jew korp assoċjat ma’ persuna mniżżla fil-lista annessa mad-deċiżjoni kkontestata – Kunċett ta’ “assoċjazzjoni” – Interessi komuni – Dritt għall-proprjetà jew għall-kontroll tal-assi miżmuma minn trust – Rabtiet ekonomiċi
(Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811, Artikolu 2(1); Regolamenti tal-Kunsill Nru 269/2014, 2022/878, 2022/1529, 2023/571 u 2023/806, Artikolu 3(1))
(ara l-punti 62 sa 64, 97 sa 102)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fid-dawl tas-sitwazzjoni fl-Ukraina – Portata tal-istħarriġ – Prova tal-fondatezza tal-miżura – Obbligu li l-awtorità kompetenti tal-Unjoni tistabbilixxi, fil-każ ta’ kontestazzjoni, il-fondatezza tal-motivi invokati kontra l-persuni jew l-entitajiet ikkonċernati – Żball ta’ evalwazzjoni – Assenza
(Karta tad-Drittijiet Fundamentali tal-Unjoni Ewropea, Artikolu 47(1); Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811, Artikolu 2(1); Regolamenti tal-Kunsill Nru 269/2014, 2022/878, 2022/1529, 2023/571 u 2023/806, Artikolu 3(1))
(ara l-punti 72 sa 74, 92 sa 96)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi meħuda fid-dawl tas-sitwazzjoni fl-Ukraina – Portata tal-istħarriġ – Inklużjoni tar-rikorrent fil-lista annessa mad-deċiżjoni kkontestata minħabba l-assoċjazzjoni tiegħu ma’ persuna oħra inkluża f’din il-lista – Dokumenti aċċessibbli għall-pubbliku – Valur probatorju – Prinċipju ta’ evalwazzjoni libera tal-provi
(Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811; Regolamenti tal-Kunsill Nru 269/2014, 2022/878, 2022/1529, 2023/571 u 2023/806)
(ara l-punti 78, 82 sa 87)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Projbizzjoni ta’ dħul u ta’ passaġġ kif ukoll iffriżar ta’ fondi ta’ ċerti persuni u entitajiet fid-dawl tas-sitwazzjoni fl-Ukraina – Restrizzjoni tad-dritt għar-rispett tal-ħajja privata u tal-familja, tad-dritt għall-proprjetà u tad-dritt ta’ moviment liberu fl-Unjoni – Ammissibbiltà – Kundizzjonijiet
(Karta tad-Drittijiet Fundamentali tal-Unjoni Ewropea, Artikoli 7, 17(1) u 45; Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811; Regolamenti tal-Kunsill Nru 269/2014, 2022/878, 2022/1529, 2023/571 u 2023/806)
(ara l-punti 107 sa 111)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Iffriżar ta’ fondi ta’ ċerti persuni u entitajiet fid-dawl tas-sitwazzjoni fl-Ukraina – Restrizzjoni tad-dritt għar-rispett tal-ħajja privata u tal-familja u tad-dritt għall-proprjetà – Ksur tal-prinċipju ta’ proporzjonalità – Assenza
(Karta tad-Drittijiet Fundamentali tal-Unjoni Ewropea, Artikoli 7, 17 u 52 (1); Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811; Regolamenti tal-Kunsill Nru 269/2014, 2022/878, 2022/1529, 2023/571 u 2023/806)
(ara l-punti 112 sa 119)
Politika estera u ta’ sigurtà komuni – Miżuri restrittivi meħuda fid-dawl tas-sitwazzjoni fl-Ukraina – Projbizzjoni ta’ dħul u ta’ passaġġ kif ukoll iffriżar ta’ fondi ta’ ċerti persuni u entitajiet fid-dawl tas-sitwazzjoni fl-Ukraina – Restrizzjoni għad-dritt ta’ moviment liberu fl-Unjoni – Ksur tal-prinċipju ta’ proporzjonalità – Assenza
(Karta tad-Drittijiet Fundamentali tal-Unjoni Ewropea, Artikoli 45 u 52(1); Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2022/883, (PESK) 2022/1530, (PESK) 2023/572 u (PESK) 2023/811; Regolamenti tal-Kunsill Nru 269/2014, 2022/878, 2022/1529, 2023/571 u 2023/806)
(ara l-punti 116 u 119)
Sunt
Fis-sentenza tagħha, il-Qorti Ġenerali ċaħdet ir-rikors għal annullament ippreżentat minn Aleksandra Melnichenko kontra l-atti li permezz tagħhom isimha kien ġie inkluż f’Ġunju 2022 (
1
), sussegwentement inżamm f’Settembru 2022 (
2
) u f’Marzu u April 2023 (
3
), mill-Kunsill tal-Unjoni Ewropea, fil-lista tal-persuni u tal-entitajiet suġġetti għal miżuri restrittivi fid-dawl tal-azzjonijiet li jikkompromettu jew jheddu l-integrità territorjali, is-sovranità u l-indipendenza tal-Ukraina. Peress li r-rikorrenti kienet ċittadina ta’ Stat Membru, din il-kawża ppermettiet lill-Qorti Ġenerali tippreċiża l-kundizzjonijiet ta’ limitazzjoni tad-dritt għall-moviment liberu taċ-ċittadini tal-Unjoni billi ċċarat b’mod partikolari r-rabta bejn id-dispożizzjonijiet tat-Trattat UE, tat-Trattat FUE u tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) rilevanti meta restrizzjonijiet għal din il-libertà jkunu ġew adottati fil-kuntest tal-politika estera u ta’ sigurtà komuni (PESK).
Din is-sentenza ingħatat fil-kuntest ta’ sensiela ta’ miżuri restrittivi adottati mill-Unjoni wara l-aggressjoni militari mwettqa mill-Federazzjoni Russa kontra l-Ukraina fl‑24 ta’ Frar 2022. Ġie impost iffriżar tal-fondi u tar-riżorsi ekonomiċi tar-rikorrenti minħabba li hija, fi żmien il-fatti tal-kawża, kienet assoċjata ma’ persuna li l-isem tagħha kien inkluż fil-lista inkwistjoni, bħala negozjant ewlieni involut f’setturi ekonomiċi li kienu jikkostitwixxu sors sostanzjali ta’ dħul għall-Gvern tal-Federazzjoni Russa, liema gvern kien responsabbli għall-annessjoni tal-Krimea u għad-destabbilizzazzjoni tal-Ukraina (
4
).
Insostenn tar-rikors tagħha, ir-rikorrenti invokat b’mod partikolari ksur tad-dritt tagħha ta’ moviment liberu fit-territorju tal-Istati Membri, stabbilit fl-Artikolu 45(1) tal-Karta.
Il‑kunsiderazzjonijiet tal‑Qorti Ġenerali
Il-Qorti Ġenerali qabelxejn fakkret li, konformement mal-Artikolu 52(2) tal-Karta, id-drittijiet irrikonoxxuti minnha, li huma s-suġġett ta’ dispożizzjonijiet fit-Trattati, għandhom jiġu eżerċitati fil-kundizzjonijiet u fil-limiti ddefiniti minnhom, f’dan il-każ fl-Artikolu 20(2)(a) TFUE u fl-Artikolu 21 TFUE. Għalhekk, skont l-Artikolu 21(1) TFUE, il-libertà ta’ moviment u ta’ residenza libera fit-territorju tal-Istati Membri għandha tiġi eżerċitata bla ħsara għal-limitazzjonijiet u għall-kundizzjonijiet previsti mit-Trattati u mid-dispożizzjonijiet adottati għall-applikazzjoni tagħhom. Peress li din ir-riżerva tinkludi wkoll it-Trattat UE u d-dispożizzjonijiet adottati għall-applikazzjoni tiegħu, limitazzjonijiet għall-eżerċizzju tad-dritt għal-libertà ta’ moviment u ta’ residenza taċ-ċittadini tal-Unjoni stabbilit fl-Artikolu 45(1) tal-Karta jistgħu jiġu imposti permezz tal-atti fil-qasam tal-PESK, bħalma kienu l-atti kkontestati.
Madankollu, sabiex ikunu konformi mad-dritt tal-Unjoni, il-limitazzjonijiet għall-eżerċizzju tad-dritt stabbilit fl-Artikolu 45(1) tal-Karta għandhom ikunu previsti mil-liġi, għandhom josservaw il-kontenut essenzjali ta’ dan id-dritt, għandu jkollhom għan ta’ interess ġenerali, irrikonoxxut bħala tali mill-Unjoni, u ma għandhomx jkunu sproporzjonati (
5
).
F’dan il-każ, il-Qorti Ġenerali kkonstatat, fl-ewwel lok, li l-limitazzjonijiet tad-dritt tar-rikorrenti li tiċċaqlaq liberament fit-territorju tal-Istati Membri li kienu jirriżultaw mill-atti kkontestati kienu previsti mil-liġi, peress li kienu stabbiliti f’atti li kellhom b’mod partikolari portata ġenerali (
6
) u li kellhom bażi legali ċara fid-dritt tal-Unjoni (
7
).
Il-Qorti Ġenerali osservat, fit-tieni lok, li l-limitazzjonijiet inkwistjoni kienu josservaw il-kontenut essenzjali tad-dritt tar-rikorrenti li tiċċaqlaq liberament fit-territorju tal-Istati Membri. Fil-fatt, skont l-Artikolu 1(2) tad-Deċiżjoni 2014/145 emendata, dawn il-limitazzjonijiet kienu osservaw, qabel kollox, il-prinċipju tad-dritt internazzjonali li jgħid li Stat ma jistax jirrifjuta liċ-ċittadini tiegħu stess id-dritt li jidħlu fit-territorju tiegħu u li jibqgħu hemmhekk. Sussegwentement, il-listi inkwistjoni kienu suġġetti għal eżami mill-ġdid perjodiku sabiex l-ismijiet tal-persuni li ma jissodisfawx iktar il-kriterji ta’ inklużjoni jitħassru (
8
). Fl-aħħar nett, l-imsemmija limitazzjonijiet ma kinux ipoġġu f’dubju dan id-dritt bħala tali, peress li huma kellhom bħala effett li jissospendu l-imsemmi dritt temporanjament għal ċerti persuni, f’kundizzjonijiet speċifiċi u minħabba s-sitwazzjoni individwali tagħhom.
Fit-tielet lok, fil-kuntest tal-eżami tal-proporzjonalità, il-Qorti Ġenerali rrilevat, minn naħa, li l-limitazzjonijiet inkwistjoni kienu xierqa sabiex jintlaħaq l-għan ta’ interess ġenerali msemmi fil-PESK (
9
), jiġifieri li tiġi eżerċitata pressjoni fuq l-awtoritajiet Russi sabiex dawn itemmu l-azzjonijiet u l-politiki tagħhom li jiddestabbilizzaw l-Ukraina.
Min-naħa l-oħra, hija kkonstatat li r-rikorrenti ma wrietx li l-Kunsill seta’ jikkunsidra li jadotta miżuri inqas restrittivi, iżda daqstant xierqa bħal dawk previsti. Barra minn hekk, hija fakkret li l-applikazzjoni tal-miżuri restrittivi inkwistjoni hija suġġetta għal sistema ta’ derogi li tawtorizza lill-Istati Membri jidderogaw mill-miżuri imposti, b’mod partikolari, meta ċ-ċaqliq ta’ persuna jkun iġġustifikat għal raġunijiet umanitarji urġenti (
10
). Għalhekk, fid-dawl tal-importanza tal-għanijiet imfittxija mill-imsemmija miżuri, il-limitazzjonijiet inkwistjoni ma kinux manifestament sproporzjonati. Fid-dawl tal-kunsiderazzjonijiet preċedenti, il-Qorti Ġenerali kkonkludiet li l-limitazzjonijiet inkwistjoni kienu josservaw il-kundizzjonijiet tal-Artikolu 52(1) tal-Karta.
Fid-dawl ta’ din il-konklużjoni, il-Qorti Ġenerali ċaħdet ukoll l-argument tar-rikorrenti li kien jinvoka d-dritt tagħha ta’ residenza fi Stat Membru sabiex tiġi żgurata t-tgawdija tad-dritt ta’ residenza ta’ wliedha ta’ età żgħira (
11
). Dan l-argument ma setax jiġi invokat b’mod utli peress li r-rikorrenti kellha d-dritt awtonomu ta’ moviment liberu u ta’ residenza libera fit-territorju tal-Istati Membri, u peress li l-limitazzjoni ta’ dan id-dritt awtonomu kienet meqjusa li kienet iġġustifikata.
Fl-aħħar nett, sa fejn ir-rikorrenti invokat il-prekarjetà tas-sitwazzjoni ta’ wliedha sabiex turi l-allegata natura sproporzjonata tal-limitazzjoni tad-dritt tagħha ta’ moviment liberu fl-Unjoni, il-Qorti Ġenerali ċaħdet dan l-argument bħala mhux sostnut, filwaqt li fakkret l-obbligu tal-awtoritajiet nazzjonali li jinterpretaw id-dispożizzjonijiet tad-Deċiżjoni 2014/145 dwar id-derogi umanitarji, fid-dawl tal-Artikolu 24(2) tal-Karta, billi jieħdu inkunsiderazzjoni l-aħjar interess tal-wild.
(
1
)	Deċiżjoni tal-Kunsill (PESK) 2022/883 tat‑3 ta’ Ġunju 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 153, p. 92), u Regolament ta’ Implimentazzjoni tal-Kunsill (UE) 2022/878 tat‑3 ta’ Ġunju 2022 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 153, p. 15) (iktar ’il quddiem, meħudin flimkien, l-“atti inizjali”).
(
2
)	Deċiżjoni tal-Kunsill (PESK) 2022/1530 tal‑14 ta’ Settembru 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 239, p. 149), u Regolament ta’ Implimentazzjoni tal-Kunsill (UE) 2022/1529 tal‑14 ta’ Settembru 2022 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 239, p. 1) (iktar ’il quddiem, meħudin flimkien, l-“atti ta’ żamma ta’ Settembru 2022”).
(
3
)	Deċiżjoni tal-Kunsill (PESK) 2023/572 tat‑13 ta’ Marzu 2023 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 75I, p. 134), u Regolament ta’ Implimentazzjoni tal-Kunsill (UE) 2023/571 tat‑13 ta’ Marzu 2023 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 75I, p. 1, iktar ’il quddiem, meħudin flimkien, l-“atti ta’ żamma ta’ Marzu 2023”); Deċiżjoni tal-Kunsill (PESK) 2023/811 tat‑13 ta’ April 2023 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 101, p. 67), u Regolament ta’ Implimentazzjoni tal-Kunsill (UE) 2023/806 tat‑13 ta’ April 2023 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2023, L 101, p. 1) (iktar ’il quddiem, meħudin flimkien, l-“atti ta’ żamma ta’ Marzu u April 2023”).
(
4
)	Ara l-Artikolu 2(1)(a) u (g) tad-Deċiżjoni tal-Kunsill 2014/145/PESK tas‑17 ta’ Marzu 2014 dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina (ĠU 2014, L 78, p. 16), kif emendata bid-Deċiżjoni tal-Kunsill (PESK) 2022/329 tal‑25 ta’ Frar 2022 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 50, p. 1), u l-Artikolu 3(1)(a) u (g) tar-Regolament tal-Kunsill (UE) Nru 269/2014 tas17 ta’ Marzu 2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina (ĠU 2014, L 78, p. 6, rettifika fil-ĠU 2014, L 294, p. 64), fil-verżjoni tiegħu emendata bir-Regolament tal-Kunsill (UE) 2022/330 tal‑25 ta’ Frar 2022 li jemenda r-Regolament (UE) Nru 269/2014 dwar miżuri restrittivi fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 51, p. 1).
(
5
)	Artikolu 52(1) tal-Karta.
(
6
)	Deċiżjoni 2014/145 kif emendata u r-Regolament Nru 269/2014 kif emendat.
(
7
)	Artikolu 29 TUE u Artikolu 215 TFUE.
(
8
)	Artikolu 6 tad-Deċiżjoni 2014/145 kif emendata.
(
9
)	Artikolu 21(2)(b) u (c) TUE.
(
10
)	Artikolu 1(6) tad-Deċiżjoni 2014/145 kif emendata.
(
11
)	Sentenza tad‑19 ta’ Ottubru 2004, Zhu u Chen (C‑200/02, EU:C:2004:639, punt 46).